4 โจรคมแฝกรุมยํา จ่านิว ปางตาย (คลิป)
หมอห่วงตาบอด คนการเมืองเต้น ตร.ต้องจับให้ได้,4 ชายฉกรรจ์พฤติกรรมอุกอาจ บุกใช้คมแฝกรุมตี ,จ่านิว, ยับกลางวันแสกๆ บริเวณปากซอย รามอินทรา 109 อาการสาหัส ดั้งจมูกหัก เบ้าตาขวาแตก และศีรษะ แตกเย็บ 8 เข็ม ต้องเฝ้าระวังผลกระทบประสาทตา แม่แฉ ก่อนถูกรุมทำร้ายเจ้าตัวบ่นรู้สึกว่า มีคนสะกดรอยตาม ยันสาเหตุมีอยู่เรื่องเดียวคือ ลูกชายเป็นนักกิจกรรมทางการเมือง รู้ว่าเสี่ยงแต่ไม่เคยเตือนให้หยุด กลุ่มคนร่วมอุดมการณ์ อาทิ นายรังสิมันต์ โรม แห่ให้กำลังใจถึงโรงพยาบาล ผู้การนครบาล 3 พร้อมชุดสืบสวนรีบลงไปตรวจสอบที่เกิดเหตุ เร่งล่าตัวผู้ต้องหา ส่วนคดี จ่านิว ถูกรุมทำร้ายบริเวณป้ายรถเมล์ปากซอยรัชดาภิเษก 7 เมื่อต้นเดือน มิ.ย. ยังจับใครไม่ได้ แต่จำนวนผู้ต้องหา อาวุธ และพฤติกรรมตรงกัน สงสัยเป็นชุดเดียวกันตามจองล้างจองผลาญ ขณะที่นักการเมืองฝ่ายค้านวิจารณ์เจ้าหน้าที่ตำรวจยับ ฐานไม่ยอมเหลียวแลตามจับคนร้าย แอมเนสตี เตรียมบุกยื่นหนังสือร้องเรียนสำนักงานตำรวจแห่งชาติ วันที่ 3 ก.ค.นี้,จ่านิว ถูกกลุ่มชายฉกรรจ์รุมทำร้าย เปิดเผยขึ้นเมื่อเวลา 12.00 น. วันที่ 28 มิ.ย. น.ส.ณัฏฐา หรือโบว์ มหัทธนา แกนนำกลุ่มคนอยากเลือกตั้ง โพสต์ข้อความลงเฟซบุ๊กส่วนตัวชื่อ Bow Nuttaa Mahattana ระบุว่า จ่านิวโดนรุมทำร้ายที่ปากซอยบ้าน ชาวบ้านช่วยเหลืออยู่ รับแจ้งคุณแม่ว่า น้องกำลังจะไม่รู้สึกตัว ปากซอยรามอินทรา 109 (พระยาสุเรนทร์) ฝาก สน.บางชัน ช่วยเหลือด่วนค่ะ นิวบอกแม่ตั้งแต่เมื่อคืนว่ารู้สึกว่ามีคนตาม 11.50 น. คุณแม่แจ้งว่า ส่งถึง รพ.แล้ว อยู่ รพ.นวมินทร์ 1 ค่ะ,ผู้สื่อข่าวเดินทางไปตรวจสอบที่ รพ.นวมินทร์ 1 ถนนสีหบุรานุกิจ แขวง-เขตมีนบุรี กทม. พบ น.ส.พัฒน์นรีย์ ชาญกิจ มารดาจ่านิว จากการสอบถามทราบว่า นายสิรวิชญ์ เสรีธิวัฒน์ หรือจ่านิว นักเคลื่อนไหวทางการเมือง อายุ 27 ปี ถูกทำร้ายร่างกายอาการสาหัสจริง หลังเกิดเหตุพลเมืองดีนำตัวส่งโรงพยาบาล ขณะนี้อยู่ระหว่างการตรวจสอบ อาการและสแกนสมองอย่างละเอียด,น.ส.พัฒน์นรีย์แจ้งว่า เมื่อช่วงเช้าที่ผ่านมาตนต้องไปขึ้นศาลจึงออกจากบ้านแต่เช้า ส่วนนิวออกทีหลัง ปกติเวลานิวออกจากบ้าน ตนจะขี่จักร– ยานยนต์มาส่ง แต่เมื่อเช้านิวออกจากบ้านเพียงลำพัง ปกติเมื่อออกจากบ้านจะลงรถจักรยานยนต์บริเวณปากซอยรามอินทรา 109 ก่อนเดินข้ามสะพานลอยเพื่อไปต่อรถโดยสารประจำทาง แต่เมื่อเดินมาถึงจุดเกิดเหตุถูกกลุ่มชายฉกรรจ์จำนวน 4 คนรุมทำร้ายได้รับบาดเจ็บที่ศีรษะและใบหน้า อาการค่อนข้างสาหัส ขณะนี้อยู่ระหว่างตรวจสอบอาการทางสมองอย่างใกล้ชิด,ต่อมา พล.ต.ต.สมนึก น้อยคง ผบก.น.3 พร้อมด้วย พ.ต.อ.ชาญวิทย์ พุ่มโพธิ์ รอง ผบก.น.3 พ.ต.อ.คมกฤษณ์ คำบุศย์ ผกก.สน.มีนบุรี พ.ต.อ.ถนัด นักธรรม ผกก.สส.บก.น.3 ลงพื้นที่ตรวจสอบที่เกิดเหตุบริเวณปากซอยรามอินทรา 109 แขวงบางชัน เขตคลองสามวาอย่างละเอียด พร้อมสั่งการให้ชุดสืบสวนตรวจสอบกล้องวงจรปิดทุกตัวตลอดเส้นทาง ตั้งแต่นายสิรวิชญ์เดินออกมาจากบ้านจนประสบเหตุ ถูกรุมทำร้ายด้วยไม้คมแฝก พบว่าเหตุเกิดเวลาประมาณ 11.30 น. หลังจากนั้นเดินทางไปเยี่ยมอาการนายสิรวิชญ์ที่ รพ.นวมินทร์ 1,ผบก.น.3. กล่าวว่า จากการลงพื้นที่ตรวจสอบที่เกิดเหตุมีผู้เห็นเหตุการณ์ให้การไปในทิศทางใกล้เคียงกัน เบื้องต้นคนร้ายดักรออยู่บริเวณปากซอยจำนวน 2 คน สวมหมวกนิรภัยมีอาวุธไม้ นอกจากนั้นยังมีคนร้ายอีก 2 คนที่ตามนายสิรวิชญ์ออกมาจากภายในซอย เมื่อนายสิรวิชญ์มาถึงจุดเกิดเหตุคนร้ายที่ดักรออยู่ปากซอยตรงเข้าทำร้ายทันทีโดยไม่พูดจา ก่อนที่คนร้ายที่ตามมาอีก 2 คนตามเข้ามาช่วยทำร้าย ทั้ง 4 คนมีอาวุธไม้ 3 คน และดิ้ว 1 คน ก่อนแยกย้ายกันหลบหนี อย่างไรก็ตาม ทั้งหมดเป็นเพียงคำให้การของพยานในที่เกิดเหตุ ต้องตรวจสอบกล้องวงจรปิดโดยละเอียดอีกครั้ง,ที่ รพ.นวมินทร์ 1 หลัง พล.ต.ต.สมนึก น้อยคง ผบก.น.3 พร้อมคณะเดินทางมาดูอาการนายสิรวิชญ์กลับไปแล้ว น.ส.พัฒน์นรีย์ให้สัมภาษณ์อีกครั้งว่า สำหรับอาการของลูกชายรู้สึกตัวดี แต่ตอบโต้ช้าเพราะใส่เครื่องช่วยหายใจ ส่วนอาการบาดเจ็บ ภายนอกดั้งจมูกหัก เบ้าตาขวาแตก ศีรษะแตก ผลการ สแกนสมองทราบจุดแล้ว ต้องเฝ้าระวังเรื่องกระทบประสาทตา ส่วนบาดแผลที่ศีรษะต้องเย็บ 8 เข็ม ปกติ นิวจะออกจากบ้านเวลานี้แทบทุกวัน วันนี้จะไปทำเรื่อง ที่สถานทูตอินเดียหลังได้รับทุนการศึกษาต่อ และจะไปดูอนุสรณ์สถาน 14 ตุลา ที่จะจัดกิจกรรมดนตรีประชาธิปไตย 24 มิถุนาวันอะไร ในวันพรุ่งนี้ (29 มิ.ย.),ส่วนสาเหตุคาดว่ามีอยู่เรื่องเดียวคือ ลูกชายเป็นนักกิจกรรมทางการเมือง รู้ว่าเสี่ยง แต่ไม่เคยเตือนให้หยุด สำหรับเหตุการณ์ ตัวเองไม่คาดคิดว่าจะเกิดขึ้น เพราะเป็นช่วงเช้าไม่ใช่ที่ลับตา แต่ก่อนหน้านี้นิวเคยบ่นให้ฟังว่า มีคนตาม เหตุการณ์ครั้งนี้ถือว่าหนักสุดที่ถูกทำร้าย อยากให้เป็นครั้งสุดท้าย สำหรับเหตุการณ์ที่ สน.ห้วยขวาง เมื่อช่วงต้นเดือนยังจับคนร้ายไม่ได้ เพราะกล้องวงจรปิดเห็นเฉพาะใบไม้ ส่วนครั้งนี้ถ้ากล้องวงจรปิดสามารถจับภาพคนร้ายได้ถือว่าโชคดี น.ส.พัฒน์นรีย์กล่าว,ส่วนความคืบหน้าคดีกลุ่มชายฉกรรจ์รุมทำร้ายนายสิรวิชญ์ เสรีธิวัฒน์ หรือจ่านิว หลังเสร็จกิจกรรมล่าลายชื่อ ส.ว.งดโหวตนายกฯ เมื่อคืนวันที่ 2 มิ.ย.ที่ผ่านมา บริเวณป้ายรถประจำทาง ปากซอยรัชดาภิเษก 7 แขวงและเขตดินแดง กทม. พ.ต.ท.พงศธร วงศ์ธรรม–นันท์ สว.(สอบสวน) สน.ห้วยขวาง เผยว่า ขณะนี้ฝ่ายสืบสวน สน.ห้วยขวาง ตำรวจ กก.สส.บก.น.1 และเจ้าหน้าที่ตำรวจ บก.สส.บช.น. ร่วมกันสืบสวนหาตัวกลุ่มคนร้ายอยู่ จากปากคำของผู้เสียหายคนร้ายมี 4 คน แต่งตัวมิดชิด สวมชุดดำ สวมหมวกกันน็อกแบบเต็มใบ ใช้รถ จยย. 2 คัน เป็นพาหนะ เข้ามารุมทำร้าย ใช้ของแข็งตีด้านหลังจนหัวคะมำ และยังโดนรุมเตะต่อย จนน่วม ก่อนทั้งหมดจะขึ้นรถ จยย.หลบหนีไป,พ.ต.ท.พงศธรกล่าวต่อไปว่า ฝ่ายสืบสวนทั้ง 3 หน่วย เร่งไล่ตรวจสอบกล้องวงจรปิดบริเวณใกล้เคียงหาเส้นทางก่อนมาทำร้าย และเส้นทางหลบหนีเพื่อติดตามคนร้าย ผู้สื่อข่าวถามว่า วันนี้จ่านิวถูกกลุ่มชายฉกรรจ์ 4 คนใช้ไม้คมแฝกรุมทำร้ายอีก บริเวณปากซอยรามอินทรา 109 ในพื้นที่ สน.มีนบุรี พ.ต.ท.พงศธรกล่าวว่า อาวุธที่ใช้ทำร้ายจ่านิวให้การว่า ขณะถูกรุมทำร้ายหันมามองระบุว่า อาวุธที่ใช้ทำร้ายเป็นไม้ท่อน แต่คาดว่าน่าจะเป็นคนร้ายกลุ่มเดียวกัน จะประสานเจ้าหน้าที่ตำรวจ สน.มีนบุรี เร่งติดตามคนร้ายมาดำเนินคดีต่อไป,ด้าน พ.ต.อ.ภูริส จินตรานันท์ ผกก.สน.ห้วยขวาง เผยว่า ภายหลังสอบสวนผู้เสียหายยังไม่ยืนยันตัวคนร้าย เนื่องจากคนร้ายทั้งหมดแต่งตัวมิดชิด สอบปากคำผู้เสียหายและพยานไปแล้วรวม 5 ปาก ขณะนี้ฝ่ายสืบสวน สน.ห้วยขวาง ตำรวจ กก.สส.บก.น.1 และเจ้าหน้าที่ บก.สส.บช.น. เร่งตรวจทิศทางการขี่รถ จยย.หลบหนีของคนร้าย แต่เป็นไปได้สูงกลุ่มคนร้ายที่ก่อเหตุทำร้ายจ่านิวอีกครั้งในพื้นที่ สน.มีนบุรี จะเป็นกลุ่มคนร้ายชุดเดียวกัน คดีทั้ง 2 คดีมีความเชื่อมโยงกัน ตนส่งฝ่ายสืบสวน สน.ห้วยขวาง ไปประสานกับเจ้าหน้าที่ตำรวจ สน.มีนบุรี และเข้าสอบปากคำผู้เสียหายถึงลักษณะรูปพรรณของกลุ่มคนร้ายแล้ว เพื่อใช้เป็นเบาะแสติดตามคนร้ายต่อไป,ต่อมาเวลา 16.30 น. น.ส.พัฒน์นรีย์ ชาญกิจ มารดาจ่านิว เดินทางมาที่ สน.มีนบุรี เพื่อแจ้งความลงบันทึกประจำวันแทนจ่านิว กับ ร.ต.อ.ฉัตรพล เผ่นโผน รอง สว. (สอบสวน) สน.มีนบุรี เพื่อดำเนินคดีกับชายฉกรรจ์ที่ทำร้ายลูกชาย พร้อมนำเสื้อผ้าของจ่านิวที่ใส่ตอนเกิดเหตุมามอบให้กับเจ้าหน้าที่ หลังแจ้งความ น.ส.พัฒน์นรีย์เผยว่า ขณะนี้ได้ให้ข้อมูลบางส่วนกับฝ่ายสืบสวน สน.มีนบุรี เพื่อใช้ติดตามตัวคนร้าย ส่วนการแจ้งความขณะนี้พนักงานสอบสวนลงบันทึกประจำวันไว้เป็นหลักฐานแล้ว ต้องรอใบแพทย์ และรอสอบปากคำจ่านิวเท่านั้น เพื่อนำมาประกอบสำนวนคดี,ส่วนบรรยากาศที่โรงพยาบาลนวมินทร์ 1 ในช่วงเย็น บริเวณชั้นล่าง กลุ่มคนเสื้อแดงเดินทางมาติดตามอาการนายสิรวิชญ์เป็นจำนวนมาก พร้อมทั้งเพื่อนฝูงใกล้ชิดอย่างนายรังสิมันต์ โรม ส.ส.บัญชีรายชื่อพรรคอนาคตใหม่ นอกจากนี้ยังมีนายอนุสรณ์ อุณโณ คณบดีคณะสังคมวิทยาและมานุษยวิทยา มหาวิทยาลัยธรรมศาสตร์ น.ส.ชลิตา บัณฑุวงศ์ อาจารย์คณะสังคมวิทยาฯ มหาวิทยาลัยเกษตรศาสตร์ แกนนำเครือข่ายนักวิชาการเพื่อสิทธิพลเมือง ขณะที่บริเวณหน้าห้องไอซียู ชั้น 3 พ.ต.ท.วุฒิภัทร เปรมปรี รอง ผกก.ป.สน.มีนบุรี พร้อมกำลังเจ้าหน้าที่ตำรวจ สน.มีนบุรี เดินทางมาดูแลความเรียบร้อย,ต่อมา 18.35 น. นายสิรวิชญ์ถูกนำตัวออกจากห้องผ่าตัด หลังแพทย์เจาะเลือดที่คั่งบริเวณเบ้าตาออก แพทย์ระบุว่า จากการตรวจสอบร่างกายพบแผลฉีกขาด 2 แห่ง ที่คิ้วขวาและหนังศีรษะ จมูกบวมเลือดกำเดาออก ตาขวาบวม เลือดคั่งในเบ้าตาขวา รูม่านตาข้างขวาโต ตาขวามองเห็นภาพยังไม่ได้ จากการเอกซเรย์คอมพิวเตอร์สมองและกระดูกเบ้าตาพบว่า จมูกหัก กระดูกใบหน้าหัก กระดูกเบ้าตาขวาแตกมีก้อนเลือดคั่งกดเส้นประสาทด้านขวา ส่วนการรักษาแพทย์ผ่าตัดเย็บแผลฉีกขาดที่ศีรษะและคิ้วขวา เจาะระบายความดันในลูกตาข้างขวา ให้ออกซิเจน น้ำเกลือ ยาแก้อักเสบ บาดทะยัก และยาลดบวมของเส้นประสาทตา ดำเนินการส่งตัวรักษาเฉพาะทางอุบัติเหตุด้านจักษุแพทย์โสตศอนาสิกและศัลยกรรมพลาสติก น.ส.พัฒน์นรีย์ ชาญกิจ มารดานายสิรวิชญ์ถึงกับร่ำไห้ออกมาหลังทราบอาการเบื้องต้นของบุตรชาย แพทย์ยังไม่ยืนยันว่าตาขวาของนายสิรวิชญ์จะกลับมามองเห็นได้เหมือนเดิมหรือไม่,กระทั่งเวลา 19.05 น. แพทย์นำตัวนายสิรวิชญ์ออกจากห้องไอซียู ขึ้นรถพยาบาลของโรงพยาบาลนวมินทร์ 1 ส่งตัวนายสิรวิชญ์ไปรักษาอาการต่อที่โรงพยาบาลมิชชั่น เนื่องจากเป็นสถานพยาบาลที่ผู้ป่วยทำประกันสังคมไว้ สภาพของนายสิรวิชญ์ยังสาหัสแต่รู้สึกตัว พยายามพูดกับผู้ที่มาให้กำลังใจ ขณะที่ตาขวาถูกปิดและใส่เครื่องช่วยหายใจ พร้อมมีสายช่วยชีวิตห้อยระโยงระยาง และมีเจ้าหน้าที่ตำรวจ สน.มีนบุรี ขึ้นรถพยาบาลตามไปคุ้มกันด้วย,ด้านนางลดาวัลลิ์ วงศ์ศรีวงศ์ โฆษกพรรคเพื่อไทย กล่าวว่า ขอประณามชายฉกรรจ์ที่ลอบทำร้ายจ่านิว ถือว่าเป็นการกระทำที่ป่าเถื่อนกว่า ทุกครั้งที่ผ่านมา ครั้งนี้จ่านิวได้รับบาดเจ็บสาหัสไม่ได้สติ น่าเป็นห่วงอาการอย่างมาก ก่อนหน้านี้นักกิจกรรมและนักวิชาการที่ไม่เห็นด้วยกับการใช้อำนาจของรัฐบาลและ คสช. ที่ละเมิดสิทธิเสรีภาพของประชาชน เมื่อออกมาพูดแสดงความคิดเห็นจะถูกลอบทำร้ายทุบตีด้วยอาวุธจนได้รับอันตรายถึงขั้นบาดเจ็บสาหัสมาแล้วหลายครั้ง นอกจากจ่านิว มีนายเอกชัย หงส์กังวาน ฟอร์ด เส้นทางสีแดง หรือแม้แต่นายวรเจตน์ ภาคีรัตน์ นักวิชาการคณะนิติศาสตร์มหาวิทยาลัยธรรมศาสตร์ โดนการกระทำอย่างป่าเถื่อนมาแล้ว น่าสังเกตว่า ทุกครั้งที่มีเหตุร้ายเช่นนี้เกิดขึ้น ไม่เคยเห็นความกระตือรือร้นของ พล.อ.ประยุทธ์ จันทร์โอชา นายกฯและหัวหน้า คสช. ตำรวจในพื้นที่ หรือ พล.ต.อ.จักรทิพย์ ชัยจินดา ผบ.ตร. คสช.และรัฐบาลจะต้องรับผิดชอบสั่งการจับกุมคนร้ายมาให้ได้ ถ้ายังนิ่งเฉยเท่ากับกำลังสนับสนุนส่งเสริมให้ใช้ความป่าเถื่อน ทำให้คนร้ายกําเริบเสิบสาน พรรคเพื่อไทยจะทำหน้าที่ตรวจสอบอย่างจริงจัง และเหตุการณ์เช่นนี้อาจบานปลายถึงความไม่พอใจของประชาชน อาจออกมาแสดงปฏิกิริยาขับไล่รัฐบาล,ส่วนนายสุพจน์ อาวาส รองโฆษกพรรคประชาชาติ กล่าวว่า นายสิรวิชญ์ เสรีธิวัฒน์ หรือจ่านิว ถูกทำร้ายมาก่อน แต่ภาครัฐยังไม่มีการจับกุมและยังปล่อยให้มีกระทำลักษณะเดิมๆที่ถูกยกระดับความรุนแรง ทำให้ภาพพจน์ของประเทศเสียหายในสายตาของคนไทยและสายตาชาวโลก ขณะนี้โจมตีว่าประเทศไทยยังไม่เป็นประชาธิปไตยและการเลือกตั้งที่ผ่านมา ถูกให้ฉายาว่า เป็นการเลือกตั้งจอมปลอม ดังนั้นเพื่อแสดงความจริงใจของรัฐบาลทหาร เรียกร้องให้ภาครัฐโดยเฉพาะนายกฯ สั่งการสำนักงานตำรวจแห่งชาติเร่งคลี่คลายคดีและจับผู้กระทำผิดให้ได้โดยเร็ว อย่าปล่อยให้กรุงเทพมหานครย้อนยุคไปไกล กลายเป็นยุคอันธพาลครองเมือง พรรคประชาชาติไม่ต้องการให้จ่านิวเป็นเชื้อและ บาดแผลที่ถูกเปิดออก หรือขยายผลจนลุกลามใหญ่โต ภายใต้ระบอบประชาธิปไตยแบบเผด็จการ,คุณหญิงสุดารัตน์ เกยุราพันธุ์ ประธานยุทธศาสตร์การเลือกตั้ง พรรคเพื่อไทย ทวีตข้อความว่า คดีทำร้ายจ่านิวรอบที่แล้วยังไม่คืบ วันนี้โดนอีกเหมือนอยู่บ้านป่าเมืองเถื่อน รัฐไม่เหลียวแลความปลอดภัยให้นักกิจกรรมผู้เห็นต่างจากผู้มีอำนาจ เอาใครมาลงโทษไม่ได้ ขอประณามการกระทำรุนแรงนี้ ขอเรียกร้องให้นายกฯรับผิดชอบลงมาดูปัญหานี้ด้วยตัวเอง#คนเห็นต่างต้องไม่โดนทำร้ายอีก,นางปิยนุช โคตรสาร ผู้อำนวยการองค์กรสิทธิมนุษยชน แอมเนสตี อินเตอร์เนชันแนล ประเทศไทย ออกแถลงกรณีจ่านิว หรือนายสิรวิชญ์ เสรีธิวัฒน์ นักกิจกรรมทางการเมือง ถูกรุมทำร้ายอาการสาหัสว่า เหตุการณ์นี้ไม่ใช่ครั้งแรกที่นักกิจกรรมถูกทำร้ายร่างกาย ไม่นานมานี้ นายเอกชัย หงส์กังวาน ถูกลอบทำร้าย 5 ครั้งในปีนี้ หลังไปแสดงออกทางการเมือง เช่นเดียวกับนายอนุรักษ์ เจนตวนิชย์ ถูกทำร้าย 2 ครั้งปีนี้ แต่ละครั้งตำรวจไม่สามารถจับตัวผู้กระทำผิดได้ ทำให้มีความเสี่ยงที่จะเกิดความรุนแรงกับนักกิจกรรมคนอื่นตามมา ทางการไทยต้องเร่งดำเนินการสืบสวนคดีทันทีอย่างเป็นธรรมและรอบด้าน นำตัวผู้กระทำผิดเข้าสู่กระบวนการยุติธรรม หากทางการไม่สามารถนำตัวผู้กระทำผิดมาลงโทษได้ ย่อมเป็นการส่งสัญญาณถึงวัฒนธรรมการลอยนวลพ้นผิดในประเทศไทย วันที่ 3 ก.ค. ตัวแทนแอมเนสตีประเทศไทยจะเดินทางไปยื่นข้อเรียกร้องกับสำนักงานตำรวจแห่งชาติด้วย
4 ชายฉกรรจ์พฤติกรรมอุกอาจ บุกใช้คมแฝกรุมตี จ่านิว ยับกลางวันแสกๆ บริเวณปากซอย รามอินทรา 109 อาการสาหัส
จ่านิว,จ่านิว ถูกทำร้าย,จ่านิวโดนรุมกระทืบ,สิรวิชญ์ เสรีธิวัฒน์,ซอยรามอินทรา,โรงพยาบาลนวมินทร์1,ข่าวหน้า1,ข่าวทั่วไป